«Navbahor» bilan sudlashayotgan Kanchelskis o‘ziga qilingan tahdid haqida xabar berdi. Namangan klubi bayonot bilan chiqdi

1 dekabr kuni Rossiya nashrlarida Namanganning «Navbahor» klubi sobiq bosh murabbiyi Andrey Kanchelskisga noma'lum shaxslar tomonidan tahdidlar bo‘lgani haqida xabarlar tarqaldi. Mutaxassisning ma'lum qilishicha zo‘ravonlar undan FIFA orqali o‘zbek klubidan undirmoqchi bo‘layotgan 1,6 million yevro mablag‘ masalasida talabini pasaytirishni, aks holda uni mayib qilishlarini aytib, qo‘rqitishgan. Ushbu mojaroli vaziyat Rossiya futbol hayotidagi asosiy voqeaga aylanmoqda.
O‘zi nima bo‘lgan edi?
2020 yilda Kanchelskis maoshlar masalasidagi qarzdorlikdan so‘ng Namangan klubini tark etgandi. Ko‘p o‘tmay, u FIFAga bu masalada murojaat qilgach, futboldagi bosh tashkilot «Navbahor»dan rossiyalik murabbiy foydasiga jami 1,6 million yevro miqdoridagi tovon puli va qarzdorlikni undirish haqida qaror chiqargan.
22 noyabr kuni kechga yaqin Moskvadagi «Oazis» restoranida ovqatlanayotgan Kanchelskis yoniga uch nafar noma'lum shaxs kelib, undan O‘zbekistonda ishlagani va 80 ming AQSh dollari miqdorida to‘lov qilish bo‘yicha taklif olgani haqida so‘rashadi. Ungacha esa aynan shuncha mablag‘ bilan masalaga nuqta qo‘yish haqida «Navbahor» klubi prezidenti Kanchelskisga taklif bilan chiqqan edi.
«Siz sudga berdingiz. Endi hech narsa ololmaysiz! Agar shu mablag‘ga (80 ming AQSh dollari) rozi bo‘lmasangiz, bir umrga mayib bo‘lasiz. Oyog‘ingni sindiramiz, aravachada yurasan», deya gumondagi shaxslardan birining so‘zlarini keltiradi «Mutko protiv» Telegram-kanali kuzatuv kameralaridagi videoni keltirib.

«Navbahor» sobiq ustozi tahdidlardan so‘ng politsiyaga murojaat qilgan. Qayd etilishicha, Kanchelskisni anchadan buyon kuzatishgan. Restoran ishchilarining so‘zlariga ko‘ra, bu shaxslar bu yerga oldin ham bir necha marta kirib, rossiyalik murabbiyni shu yerdan izlashgan.
«Taklifdan bosh torsam, oyoq va qo‘llarimni sindirishlarini aytishdi»
Kanchelskis «SE» bilan suhbatda bo‘lgan voqealarni aytib berdi.
«Politsiyaga murojaat qilganimiz rost. Ammo bu ma'lumot qanday qilib OAVda paydo bo‘lgani qiziq. Organlarimiz qanday ishlashi men uchun tushunarsiz. Barcha tahdidlar FIFA va UYeFAga yetkaziladi. Bu ish bilan hozir jiddiy shug‘ullanishimiz kerak. Politsiyadan hozircha olganimiz – ushbu ma'lumotni kutilmaganda tarqalishi bo‘ldi, boshqa hech qanday reaksiya bo‘lgani yo‘q. O‘ylaymanki, tez orada ma'lumot ko‘proq bo‘ladi. Bu kimsalarni tezroq topib, qonun doirasida chora ko‘rishlarini xohlayman.
Batafsil? Ular yonimga kelib so‘rashdi: «Siz O‘zbekistonda ishlaganmidingiz?». Ishlaganimni aytdim. Suhbat boshlanib, ularni sudga berganimni so‘rashdi. Ularga sudga emas, ariza bilan FIFAga murojaat qilganimni aytdim. Shundan so‘ng ma'lum miqdordagi mablag‘ aytildi. Bu taklifdan bosh torsam, oyoq va qo‘llarimni sindirishlarini aytishdi. Shundan so‘ng biz tinchgina tarqaldik. Bu taxminan 5 daqiqa davom etdi, ammo aniq bir yarim soat emas. Suhbat davomida ular tomondan turli haqoratli so‘zlar yangradi. Besh daqiqa o‘tib, ular ketishdi», deydi Kanchelskis.
Qayd etilishicha, politsiyada gumondor shaxslar bo‘yicha ma'lumotlar bo‘lishi mumkin. Chunki noma'lum shaxslarning ba'zilari restorandan chiqqach, niqoblarini yechgan va kuzatuv kamerasiga tushib qolgan. Shuningdek, politsiya Kanchelskisga tahdid qilganlarning ayrimlari yo‘l olgan manzilni kuzatgan. Huquqshunoslar so‘zlariga ko‘ra, gumonlanuvchilar 15 yilgacha ozodlikdan mahrum etilishi mumkin.
Kanchelskisga nega tahdid qilingan bo‘lishi mumkin?
Rossiyalik mutaxassis 2018 yil Superliga yakuniga 7 tur qolganida «Navbahor» bosh murabbiyi etib tayinlangan edi. Mavsum yakunida jamoa Kanchelskis boshqaruvida bronza medallariga ega chiqdi, ammo 2019 yilgi mavsumda jamoa omadsiz ishtirok etdi – 14 klub orasida 9-o‘rinni egalladi.
2019 yilning iyun oyida Kanchelskis iste'foga chiqarildi, ammo ikki oy o‘tib yana bosh murabbiylikka qaytarilib, u bilan uch yillik shartnoma imzolandi. Ammo bir yil o‘tib, 2020 yilning oktabr oyida Kanchelskis jamoadan ketib qoldi. Bu safar maoshlar to‘lanishi yarim yilga cho‘zilgani va qarzdorlik yuzaga kelgani sabab.
Yakunda u shartnomasini bekor qilib, FIFAga Namangan klubi ustidan shikoyat yo‘lladi. Shu bilan birga, «Navbahor» rahbariyatini jiddiy tanqid ostiga oldi.
«E'tirozlarim faqat klub rahbariyatiga. Go‘yoki, biz ular bilan boshqa boshqa sayyoralarda yashardik. Futbolga havaskorlar kelsa, o‘zi doim shunaqa muammolar yuzaga keladi. Agar ular ochiq muloqotga tayyor bo‘lishsa, men ham shunga tayyorman. Aks holda sud bo‘ladi. Hujjatlar bor, joyida, hammasini futbol federatsiyasi hal qiladi», - deydi Kanchelskis Sport24 bilan suhbatda.
Kanchelskisning fikricha, restorandagi tahdidlar «Navbahor»ning 1,6 million yevro miqdoridagi qarzdorlik va kompensatsiyani to‘lashga tayyor emasligi bilan bog‘liq.
«Fikrimcha, bularning barchasi FIFAning mening foydamga «Navbahor»dan katta miqdordagi mablag‘ni undirish haqidagi qarori bilan bog‘liq. Biz bir yildan buyon sudlashdik. Bu sudda yuta olamizmi yoki yo‘q, bilmasdik. Yakunda esa yutib chiqdik. FIFA «Navbahor» klubidan shuncha mablag‘ni undirish haqida qaror chiqarganiga men aybdor emasman. Men qonun doirasida ish ko‘raman va hech qanday 80 ming AQSh dollariga rozi bo‘lmasdim. Huquq-tartibot idoralari bu kimsalarni topib, hal qilishsin. Ular 4 nafar edi. Kuzatuv kameralarida ularning yuzi ko‘ringan, ammo o‘zim ularning yuzlarini eslab qololmadim», deydi Kanchelskis «SE» bilan suhbatda.
O‘sha suhbatdan keyin meni ta'qib qilmay qo‘yishdi. Juda ham yoqimsiz vaziyat. Qo‘rquv bormi? Tabiiyki, ha. Ammo endi nima qilish kerak, uyga qamalib olishim lozimmi? Odatiy hayotimda yashayapman, ishlayapman. Hammasi rejadagidek. Yana nimadir bo‘lsa, huquqni himoya qiladigan organlarga murojaat qilamiz», deya «Navbahor» sobiq bosh murabbiyining so‘zlarini keltirgan Rossiyaning Sport24 nashri.
«Kanchelskis bilan bog‘liq xabarlar klubga qarshi foydalanish uchun o‘ylab topilgan uydirma bo‘lishi mumkin» —  «Navbahor»
«Navbahor» klubi Andrey Kanchelskis bilan yuz bergan holat va bu borada OAVda e'lon qilinayotgan xabarlar yuzasidan rasmiy bayonot bilan chiqdi.
«1 dekabr kuni Rossiya va mamlakatimizning sportga ixtisoslashgan aksariyat internet nashrlari hamda ijtimoiy tarmoqlarida «rossiyalik murabbiy Andrey Kanchelskisga noma'lum shaxslar tomonidan tahdid qilingani va mutaxassis ushbu masala yuzasidan politsiyaga murojaat etgani» bilan bog‘liq ma'lumotlar tarqalishi yurtimizdagi futbol jamoatchiligi tomonidan turlicha qabul qilindi, hattoki, ayrimlarda noo‘rin shubha va yanglish tasavvur paydo bo‘lishiga sabab bo‘ldi, ayniqsa, «Navbahor» jamoasi muxlislarining ko‘pchiligida xavotir uyg‘otdi.
Shu munosabat bilan, «Navbahor» professional futbol klubi mazkur holat bo‘yicha shuni ma'lum qiladiki, joriy yil avgust oyida FIFA tomonidan «...Andrey Kanchelskisga 1,6 million dollar miqdorida kompensatsiya puli to‘lab berish...» yuzasidan chiqarilgan qaror bo‘yicha «Navbahor» PFK Xalqaro Sport arbitraj sudi (CAS)ga apellyatsiya yo‘llagan. Mazkur jarayonda qo‘shimcha kuch va yordam tariqasida xorijlik huquqshunos-yuristlar, soha mutaxassislari jalb etilgan. Shuni alohida ta'kidlash lozimki, ushbu jarayonda «Navbahor» PFK tomonidan CAS’ga taqdim etilgan dalil-isbotlar sud ishida yutib chiqish imkonini beradi.
Vaziyatdan kelib chiqib fikr yuritadigan bo‘lsak, Andrey Kanchelskis shaxsi bilan bog‘liq bu kabi ma'lumotlarning internet nashrlari va ijtimoiy tarmoqlarda tarqatilishi rossiyalik mutaxassisning kelgusida CAS’da o‘zini oqlash uchun qilinayotgan, o‘z navbatida, «Navbahor» PFKga qarshi foydalanish uchun o‘ylab topilgan uydirma va bo‘htonlar bo‘lishi mumkinligini ham inobatga olish darkor.
Vaholanki, «Navbahor» PFK va klub manfaatlarini himoya qilayotgan yuristlar ushbu hodisadan ancha oldin xabardor edi. Chunki, Andrey Kanchelskisning yuristlari hodisa bo‘yicha «Navbahor» PFK yuristlari bilan bog‘lanishganda, «Navbahor» PFK bu hodisadan xabari yo‘qligini, lekin holat yuzasidan har qanday yordam berishga tayyorligini ma'lum qilgandi»,  deyiladi klub xabarida.
Klub o‘z bayonotida muxlislarga ham murojaat qilib, bu boradagi xabarlarni klub nomi bilan bog‘lash «Navbahor»ning mamlakat va xorij futbol jamoatchiligi oldidagi obro‘si va imijiga jiddiy ziyon keltirishi mumkinligini qayd etgan.
«Hurmatli futbol muxlislari! Sir emaski, «Navbahor» PFK yangi – 2022 yilgi mavsumga katta maqsadlar bilan tayyorgarlik ko‘rmoqda. Klub rahbariyati rahnamoligida jamoa raqobatbardoshligini yanada oshirish, «Navbahor» brendini rivojlantirib, uni jahon talablari darajasiga ko‘tarish maqsadida keng ko‘lamli ishlar amalga oshirilmoqda. Bir so‘z bilan aytganda, «Navbahor» PFK ezgu maqsadlari yo‘lida dadil odimlayotgan pallada internet nashrlari va ijtimoiy tarmoqlarda tarqalayotgan xabar-ma'lumotlarning hammasini ham klub nomi bilan bog‘lash «Navbahor» PFKning mamlakatimiz va xorij futbol jamoatchiligi oldidagi obro‘si va imijiga jiddiy ziyon keltirishi mumkinligini e'tiborga olish kerak.
Shuni unutmaslik kerakki, klubimiz «Navbahor» PFKga aloqador har qanday voqea-hodisaga yuridik jihatdan to‘g‘ri yondashishga, mavjud masalalarni qonuniy tomonlama hal etishga harakat qilib keladi, bundan keyin ham shunday bo‘lib qoladi», deyiladi bayonotda.